《经采石望太白墓》
明代·刘永之

采石多名酒，苔矶水自香。昔年李太白，于此屡衔觞。

失意长安道，狂歌入楚邦。云烟挥翰墨，宫锦制衣裳。

醉骨埋青嶂，荒祠带夕阳。余亦忘机者，翩然辞帝乡。

田园萧水上，井邑葛山旁。去去随鸥鸟，烟波正渺茫。

作者简介：临江清江人，字仲修，号山阴道士。少随父宦游，治《春秋》学，工诗文，善书法。日与杨伯谦、彭声之辈讲论风雅，当世翕然宗之。明洪武初征至金陵，以重听辞归。有《山阴集》。